
1. Interné kontroly

     	Sekcia kontroly a obchodného dozoru realizovala v roku 2015 celkom 44 následných finančných kontrol v zmysle zákona č. 502/2001 Z. z. o finančnej kontrole a vnútornom audite a Nariadenia Európskeho parlamentu a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky.

     	Z vykonaných 44 následných finančných kontrol bola, vzhľadom na zistené porušenie ustanovení všeobecne záväzných právnych predpisov, vypracovaná v 18-ich prípadoch (41%) správa o výsledku následnej finančnej kontroly. V 16-ich prípadoch nedostatky zistené neboli a vzhľadom k uvedenej skutočnosti bol kontrolou vypracovaný záznam o výsledku následnej finančnej kontroly. 
V 10-ich prípadoch došlo k mareniu výkonu kontroly, vzhľadom k opakovanému nepredloženiu vyžiadaných dokladov v stanovenej lehote, za čo bola kontrolovaným subjektom v správnom konaní uložená pokuta. Zároveň v uvedených 10-ich prípadoch bolo podané trestné oznámenie pre podozrenie zo spáchania trestného činu. 
Z vykonaných 18-ich následných finančných kontrol, pri ktorých bolo zistené porušenie ustanovení všeobecne záväzných právnych predpisov, vyplynul celkový počet 49 kontrolných zistení. V 10-ich prípadoch bolo zistené porušenie finančnej disciplíny, 39 bolo ostatných zistení (porušenie povinností podľa osobitných predpisov).      
Celková suma kontrolovaných verejných prostriedkov bola 16 057 707,51 eur. Kontrolné zistenia boli vyčíslené vo výške 714 700,79 eur (z celkovo kontrolovaných verejných prostriedkov). 
Porušenie finančnej disciplíny v zmysle § 31 ods. 1) zákona č. 523/2004 Z. z. o rozpočtových pravidlách verejnej správy, resp. porušenie ustanovení všeobecne záväzných právnych predpisov bolo pri 9 subjektoch oznámené príslušnému riadiacemu orgánu, ktorý verejné prostriedky poskytol.

            V zápisnici o prerokovaní správy o výsledku následnej finančnej kontroly bola kontrolovaným subjektom uložená povinnosť v určenej lehote prijať opatrenia na nápravu nedostatkov zistených následnou finančnou kontrolou a na odstránenie príčin ich vzniku. Zároveň kontrolované subjekty mali povinnosť informovať sekciu kontroly a obchodného dozoru o prijatých opatreniach a ich plnení.
	
Sekcia kontroly a obchodného dozoru okrem následných finančných kontrol v roku 2015 vykonávala aj kontrolnú činnosť na úseku výkonu štátnej služby v organizáciách v zriaďovateľskej a zakladateľskej pôsobnosti ministerstva, ktorá bola zameraná                    na dodržiavanie ustanovení nasledovných všeobecne záväzných právnych predpisov:

· zákon č. 71/1967 Zb. o správnom konaní v znení neskorších predpisov,
· zákona č. 9/2010 Z. z. v znení zákona č. 289/2012 o sťažnostiach a zákona č. 242/1998   Z. z., ktorým sa mení a dopĺňa zákon č. 85/1990 Zb. o petičnom práve,
· zákona č. 270/1995 Z. z. o štátnom jazyku,
· zákona č. 467/2002 Z. z. o výrobe a uvádzaní liehu na trh v znení neskorších predpisov a vyhlášky MP SR č. 653 o prevádzkovaní liehovarníckeho závodu na pestovateľské pálenie ovocia a spôsobe použitia vzoriek liehu,
· uznesenia vlády SR. 
     	Cieľom vykonaných kontrol bolo zistiť stav v oblasti dodržiavania všeobecne záväzných právnych  predpisov a interných  predpisov upravujúcich kontrolovanú oblasť.

    	 Zamestnanci sekcie kontroly a obchodného dozoru a prizvaní pracovníci ministerstva vykonali v roku 2015 podľa zákona č. 10/1996 Z. z. o kontrole v štátnej správe v znení neskorších predpisov 9 kontrol. V rámci vykonaných kontrol boli v 2-och prípadoch zistené nedostatky, na základe ktorých zamestnanci vypracovali protokol  o výsledku kontroly.       V 7-ich prípadoch nedostatky zistené neboli a z toho dôvodu bol z kontroly vypracovaný záznam o kontrole.
   
Kontrolná činnosť sekcie kontroly a obchodného dozoru bola v roku 2015 zameraná    aj na kontrolu neprimeraných podmienok v obchodných vzťahoch, ktorých predmetom           je potravina alebo služba spojená s predajom potraviny v zmysle zákona č. 362/2012 Z. z. Kontroly boli vykonávané u odberateľov a dodávateľov z vlastného podnetu, z podnetu účastníka obchodného vzťahu alebo z podnetu tretej osoby. Celkovo bolo v roku 2015 začatých 9 kontrol v rámci ktorých boli identifikované najčastejšie porušenia zákona v nasledovných oblastiach:

· splatnosť faktúr,
· požadovanie plnenia po prevzatí potraviny,
· diskriminačné podmienky k jednotlivým dodávateľom pri rovnakom plnení,
· získanie prospechu bez poskytnutia protihodnoty.

     	Na základe zistených porušení zákona č. 362/2012 Z. z. o neprimeraných podmienkach v obchodných vzťahoch, ktorých predmetom sú potraviny sekcia kontroly a obchodného dozoru v roku 2015 začala 32 správnych konaní. Z uvedeného počtu bolo 16 správnych konaní právoplatne ukončených. V piatich správnych konaniach boli aj uhradené pokuty v celkovej výške 29 000 eur.    


2. Externé kontroly

     	Na základe poverenia predsedu Najvyššieho kontrolného úradu SR č. 1077/01              z 13.01.2015, bola v čase od 27.01.2015 do 30.04.2015 vykonaná kontrola správnosti zostavenia záverečného účtu kapitoly Ministerstva pôdohospodárstva a rozvoja vidieka SR     za rok 2014. Predmetom kontroly bolo zhodnotiť hospodárenie kapitoly štátneho rozpočtu, preveriť správnosť vypracovania návrhu záverečného účtu za rok 2014 a zhodnotiť plnenie opatrení prijatých na odstránenie zistených nedostatkov z predchádzajúcej kontroly správnosti zostavenia záverečného účtu kapitoly.

Najvyšší kontrolný úrad SR vykonanou kontrolou zistil nasledovné nedostatky v oblasti:

· programového rozpočtovania, v rámci ktorého boli stanovené ciele určené vágne, nekonkrétne, nemerateľne, nejednoznačne a nekontrolovateľne,
· smernice pre vykonanie inventarizácie majetku, záväzkov a rozdielu majetku a záväzkov, v rámci ktorej neboli implementované zmeny v periodicite pri vykonávaní inventarizácie v zmysle zákona o účtovníctve s účinnosťou od 01.01.2014,  
· realizácie inventarizácie majetku, kde boli zistené formálne nedostatky v administratívnej oblasti,
· poskytovania právnych služieb pre ministerstvo externými dodávateľmi v súlade s dohodou o pracovnej činnosti.

V súvislosti s kontrolnými zisteniami a na základe odporúčaní Najvyššieho kontrolného úradu SR ministerstvo prijalo nasledovné opatrenia: 

· zrealizovať školenie zamestnancov príslušných sekcií Ministerstva pôdohospodárstva a rozvoja vidieka SR v oblasti programového rozpočtovania, s cieľom zabezpečenia  súladu s Metodickým pokynom Ministerstva financií SR na usmernenie programového rozpočtovania,
· aktualizovať smernicu Ministerstva pôdohospodárstva a rozvoja vidieka Slovenskej republiky č. 3514/2013-240 pre vykonanie inventarizácie majetku, záväzkov a rozdielu majetku a záväzkov v súlade s ustanoveniami zákona č. 431/2002 Z. z. o účtovníctve     a za účelom odstránenia formálnych nedostatkov v administratívnej oblasti,  
· na základe analýzy a stanoviska sekcie legislatívy zvážiť aktuálnosť existujúcich dohôd o pracovnej činnosti a možnosti ich následnej hospodárnosti a efektivity, uzatvorených v oblasti poskytovania právnych služieb externými dodávateľmi pre ministerstvo.

     	Pri zhodnotení plnenia prijatých opatrení na odstránenie zistených nedostatkov z predchádzajúcej kontroly správnosti zostavenia záverečného účtu kapitoly Najvyšší kontrolný úrad SR skonštatoval záver, že ministerstvo prijalo v roku 2014 na základe dvoch kontrol vykonaných Najvyšším kontrolným úradom SR (kontrola správnosti zostavenia záverečného účtu kapitoly za rok 2013 a kontrola plnenia cieľov a záväzkov vyplývajúcich z členstva SR v EÚ v oblasti biopalív v doprave) deväť opatrení. Dokladovou kontrolou Najvyššieho kontrolného úradu SR bolo preukázané, že sedem opatrení bolo splnených a dve sa plnia priebežne. Opatrenia, ktoré sa plnia priebežne sa týkajú kontroly správnosti zostavenia záverečného účtu kapitoly Ministerstva pôdohospodárstva a rozvoja vidieka SR    za rok 2013. 

